Skatteministeriet

Att.: Majbritt Gere

 6. januar 2015

# Høring vedrørende bekendtgørelse om digital kommunikation på Skatteministeriets område

Skatteministeriet udsendte den 1. december 2014 ovennævnte bekendtgørelse i høring. Landbrug og Fødevarer og SEGES P/S - tidligere Videncentret for Landbrug - fremgår ikke af høringslisten. Da bekendtgørelsen kommer til at berøre landmænd og øvrige kunder hos de lokale rådgivningsvirksomheder inden for Dansk Landbrugsrådgivning, tillader vi os at komme med bemærkninger til bekendtgørelsen, som den foreligger i udkast.

Vi anmoder i den forbindelse om fremover at få tilsendt bekendtgørelser mv. fra Skatteministeriet i høring.

Det fremgår af bekendtgørelsens § 1, at personer, der er omfattet af den såkaldte udvidede selvangivelsesordning fra og med indkomståret 2015 skal selvangive digitalt.

I § 2, stk. 1 er der angivet undtagelser til hovedreglen om, hvilke persongrupper, der skal selvangive digitalt.

Der er blandt andet angivet følgende undtagelser til hovedreglen:

1) Selvangivelsespligtige, der er eller i løbet af indkomståret har været begrænset skattepligtige efter kildeskatteloven.

2) Selvangivelsespligtige, der i løbet af indkomståret indtræder eller udtræder af skattepligten efter kildeskatteloven § 1.

3) Selvangivelsespligtige efter kildeskattelovens § 1, der har skattemæssigt hjemsted i udlandet eller i løbet af indkomståret får skattemæssigt hjemsted i udlandet og for det pågældende indkomstår ønsker at blive beskattet efter reglerne om grænsegængere.

De persongrupper, der er omfattet af undtagelsesbestemmelsen i bekendtgørelsens § 2, stk. 1 nr. 1-3 er typisk personer, hvor skattepligtskoden ikke i alle tilfælde er angivet korrekt i forbindelse med forskudsregistreringen, og derved er der set flere eksempler på, at eksempelvis begrænset skattepligtige jf. kildeskattelovens § 2 ikke modtager en udvidet selvangivelse efter de hidtil gældende regler; men derimod modtager en automatisk genereret årsopgørelse med reaktionsfrist til den 1. maj indkomstårets udløb, fordi de er anført i SKATs systemer som fuldt skattepligtige.

Det samme er tilfældet med personer, der er skattemæssigt hjemmehørende i et andet land.

For disse personer har det hidtil været muligt at indgive en manuel selvangivelse med tilhørende forklaring inden den 1. juli efter indkomstårets udløb og derved rette op på fejlagtig registrering. Det fremgår ikke umiddelbart af bestemmelsen i bekendtgørelsens § 2, hvad der er afgørende for, om man bliver anset for at være omfattet af undtagelsesbestemmelserne, om det er oplysninger hentet fra forskudsregistreringen eller andre systemer der er afgørende herfor, men det bør tilsikres, at det også fra og med indkomståret 2015 er muligt ved indsendelse af oplysninger pr. post at få korrigeret en selvangivelse, der skyldes en fejlagtig registrering hos SKAT.

Det er vigtigt at skattepligtige ikke sanktioneres ubegrundet, hvis en fejlagtig registrering af skattepligtskoden hos SKAT medfører, at man automatisk undtages for pligten til digital indberetning af selvangivelsen eller omvendt.

De skatteydere, der vil være omfattet af undtagelsesbestemmelsens nr. 1-3 har som oftest selv med de nugældende regler for selvangivelse store problemer med at få selvangivet korrekt. Det er vigtigt, at systemerne ikke opleves unødvendigt komplicerede for de berørte grupper.

Det fremgår af bekendtgørelsens § 3, at hvisen fysisk person, som skal selvangive digitalt efter § 1, stk. 1, anmoder om genoptagelse efter skatteforvaltningslovens § 26, stk. 2, eller § 27, stk. 1 og 2, skal anmodningen indgives digitalt ved brug af de digitale kanaler, som SKAT anviser. Det følger videre af bekendtgørelsens § 6, krav i skattelovgivningen om skriftlighed eller underskrift anses for opfyldt, når meddelelser m.v. til SKAT sendes via TastSelv på www.skat.dk

Vi gør i den forbindelse opmærksom på, at SEGES P/S og de lokale rådgivningsvirksomheder indenfor Dansk Landbrugsrådgivning i en lang række situationer indtræder som partsrepræsentant for en skattepligtig i enkeltstående sager og derfor ikke er autoriseret som rådgiver via TastSelv. De anmodninger om genoptagelse, der fremsendes til SKAT i disse situationer, fremsendes enten pr. brev eller via mailadressen raadgiver@skat.dk. Tilsvarende vil formentlig være gældende også for en del revisionsvirksomheder og skatteadvokater.

Det bør også fremover være muligt at benytte mailadressen for rådgivere, når der indsedes genoptagelsesanmodning for kunder i enkeltstående sager. Det vil være en administrativt tung proces for de skattepligtige, hvis de i Tastselv skal autorisere de enkelte rådgivere fra sag til sag.

 Venlig hilsen

Lone Hauge

Specialkonsulent, skat

Økonomi & Virksomhedsledelse

D + 45 8740 5190

M +45 2926 8132

lha@seges.dk

seges.dk